Folketing
2003-02-20

Dette forslag indebærer, at man kun får skattefradrag for bidrag eller præmier til pensionsordninger, hvis den pensionskasse eller lignende, man benytter, bruger mindst 10 pct. af sine aktiver til nybyggeri af boligejendomme til udlejning til en rimelig anskaffelsespris. Vi kan ikke støtte forslaget, for dels bryder det med principperne om frivillighed og dels med hensynet til, at opsparernes penge skal forrentes bedst muligt, som også ministeren henviste til. Vi mener, det er vigtigt, at der bygges boliger. Vi mener også, at der med boligforliget i efteråret blev sikret, at der inden for de næste år bliver tilført mange boliger til det danske boligmarked. Jeg kan dog ikke lade være med at tænke den tanke, at sammenholdes dette forslag med et af de andre forslag fra Enhedslisten, som behandles senere i dag, nemlig forslaget til lejelov, ville vi - hvis disse to forslag blev vedtaget - i hvert fald få det resultat, at pensionsopsparernes penge ikke ville blive forrentet særlig meget, måske endda tværtimod. Venstre kan ikke støtte forslaget.